Kaks on hästituntud EÜE laulud. 1981. a. Kuldre rühmast pärineb "Kuldre marsirood", 1982. a. on tehtud "EÜE ja Euromais" (EÜE 1996: 4, 15; EÜE 1998: 20, 36). Mõlemad tekstid on selgelt poliitilised ja mõlemas viidatakse võimalikule puhkevale sõjale.  "Kuldre marsirood" (näide 5) on seotud rohkem sisepoliitikaga, mainitakse vabaduse vähenemist ja mingit ühingut eufemistliku nimetusega  ehhehhee . Kuulajad tunnevad selles ära kõlaliselt sarnase KGB, mis oli nii salajane ja hirmus, et avalikkuses ei nimetatud isegi tema nime. "Euromais'i" (näide 6) nimetus aga viitab rohkem välispoliitikale, eriti Venemaa ja Lääne suhetele ning koloniaalpoliitikale. Konservatiivide Inglismaad, mille majandus on erilises kontrastis EÜE aasialiku  tootmisviisiga, tervitab vahelehüüd  I love Thatcher!